Imtella' Diċembru 19, 2021 Rapport: Ruth Castillo L-ewwel xogħlijiet fuq Villa Guardamangia bdew jikxfu partijiet minn pitturi fuq il-ħitan tal-kmamar tas-sular ta' fuq li sal-lum kienu moħbija taħt iż-żebgħa. Illum, mijiet ta' nies ħatfu l-opportunità li jidħlu għall-ewwel darba f'din il-villa magħrufa ma' ħafna bħala l-villa tar-Reġina minħabba li għexet fiha għal sentejn bejn l-1949 u l-1951. Din hi l-unika proprjeta barra r-Renju Unit li fiha għexet il-familja rjali. L-istorja ta' Villa Guardamangia tmur lura mitejn sena qabel ma' fiha laqgħet lill-Prinċipessa Eliżabetta u lill-Prinċep Filippu. Il-bibien ta' Villa Guardamangia nfetħu għall-ewwel darba għall-pubbliku mindu nxtrat mill-Gvern . . . u n-nies irrikorrew bi ħġarhom. Xhieda ta' dan, il-kju twil ta' nies jistennew li jmisshom iċ-ċans li jirfsu l-għatba ta' dik li bejn l-1949 u l-1951 kienet ir-residenza tar-Reġina Eliżabetta t-Tieni – dak iż-żmien prinċipessa – u żewġha l-Prinċep Philip, Duka ta' Edinburgh . . . . min b'sens ta' nostalġija u ħafna għall-kuriżità. Il-Villa fit-Telgħa ta' Gwardamanġa llum tinsab f'idejn Heritage Malta, li qed titlob lill-pubbliku biex jgħaddilha memorji u oġġetti li għandhom marbuta ma' dan il-post, il-familja Rjali, u ż-żmien li r-Reġina qattgħet f'Malta biex jiġu dokumentati. Il-kuratur ta' Heritage Malta, Kenneth Gambin, qal li diġà bdew jirċievu ritratti, ittri u noti li 'l quddiem se jkunu parti mill-istorja u l-interpretazzjoni tal-post. "Il-pjan ta' Heritage Malta għal din il-proprjetà hu li fis-sular t'isfel jinterpreta l-kuntest għalfejn il-prinċep u l-prinċipessa ġew Malta f'nofs is-seklu 20 u l-kuntatti bejn Malta u l-familja rjali Ingliża tul iż-żmien umbagħad fuq ikollna dak li ngħidulu historic house approach – jiġifieri l-ispazji u l-kmamar kollha ħa jerġgħu jiġu mgħammra kif kienu fl-1950." Il-Ħadd filgħodu, il-pubbliku seta' jara f'liema stat tinsab fih Villa Guardamangia qabel ma jirrankaw ix-xogħlijiet fuqha fis-sena l-ġdida. L-ewwel xogħlijiet li saru ħarġu fid-deher disinji fuq il-ħitan tal-kmamar ta' fuq li jmorru lura ferm qabel il-perjodu li għexet fil-villa r-Reġina u li kienu moħbija taħt iż-żebgħa. "Is-sidiein tagħha dejjem kienu familji nobbli jew importanti Maltin. Bħala tali dawn il-proprjetajiet kien ikollhom ħafna mill-kmamar, speċjalment dawk fis-sular ta' fuq pitturi mal-ħitan. Dawn fit-tieni nofs tas-seklu 20 sfortunatament kollha tgħattew. Però issa permezz tal-proġett ta' Heritage Malta beda l-proċess biex dawn bil-mod il-mod jinkixfu jiġu konservati eventwalment restawrati mbagħad jiġu preżentati bħala parti integrali mill-istorja ta' din il-binja." Villa Guardamangia nbniet f'nofs is-seklu tmintax fuq medda ta' madwar 1,500 metru kwadru u tinkludi 18-il kamra, stalel, ġnien kbir, bjar, u xelter. Illum tinsab f'żona urbana iżda din hija waħda mill-ewwel eżempji ta' villeġġatura li nbnew mill-Maltin u l-Kavallieri, li kienu jifilħu jagħmlu dan it-tip ta’ investiment lil hinn mill-Belt imma fl-istess ħin viċin.